b'\n_START_ARTICLE_\nGeopark\n_START_PARAGRAPH_\nGeopark on kes\xc3\xa4kuussa 2000 perustettu ainutlaatuisten geologisten kohteiden eli \xe2\x80\x9dgeopuistojen\xe2\x80\x9d kansainv\xc3\xa4linen verkosto. Se on tarkoitettu jakamaan kokemuksia ja parhaita k\xc3\xa4yt\xc3\xa4nt\xc3\xb6j\xc3\xa4 luonnontieteiden opetuksesta, geologisen perinn\xc3\xb6n suojelusta, geoturismista ja kest\xc3\xa4v\xc3\xa4st\xc3\xa4 kehityksest\xc3\xa4. Unescon yleiskokous hyv\xc3\xa4ksyi 17. marraskuuta 2015 International Geoparks and Gesosciences -ohjelman perustamisen, jolla Geopark-verkosto siirtyi osaksi Unescon toimintaa._NEWLINE_Marraskuussa 2015 Unesco Global Geoparks kohteina oli 120 geologisesti merkitt\xc3\xa4v\xc3\xa4\xc3\xa4 kohdetta 33 maasta. Geopark-kohteista 68 on Euroopassa ja 30 Kiinassa. Kohteita on lis\xc3\xa4ksi Kanadassa, Uruguayssa, Japanissa, Etel\xc3\xa4-Koreassa, Vietnamissa, Malesiassa, Indonesiassa ja Brasiliassa. Pohjoismaissa Unesco Global Geopark -kohteita on viisi, Gea Norvegica ja Magma Geopark Norjassa, Katla ja Reykjanes Geoparkit Islannissa sek\xc3\xa4 Rokua Geopark Suomessa.\n_START_SECTION_\nVerkoston toiminta\n_START_PARAGRAPH_\nUnesco Global Geoparks -verkosto j\xc3\xa4rjest\xc3\xa4\xc3\xa4 joka toinen vuosi kansainv\xc3\xa4lisen konferenssin._NEWLINE_Euroopan Geopark-verkosto j\xc3\xa4rjest\xc3\xa4\xc3\xa4 vuosittain kaikille kiinnostuneille avoimen konferenssin. Konferenssissa esitell\xc3\xa4\xc3\xa4n verkoston kohteiden toimintaa ja uusia verkostoon pyrkivi\xc3\xa4 kohteita. Euroopan Geopark-verkostolla on lis\xc3\xa4ksi oma vuosittain ilmestyv\xc3\xa4 lehti ja verkkosivut. Toukokuun viimeisell\xc3\xa4 viikolla vietet\xc3\xa4\xc3\xa4n kaikissa Euroopan Geopark-kohteissa Geopark-viikkoa, jonka aikana esitell\xc3\xa4\xc3\xa4n kussakin kohteessa sen toimintaa ja kohteita._NEWLINE_Verkoston j\xc3\xa4senet valitsevat j\xc3\xa4tettyjen hakemusten perusteella uudet Geopark-kohteet vuosittain pidett\xc3\xa4v\xc3\xa4ss\xc3\xa4 kokouksessa. Geopark-kohteelta vaaditaan kansainv\xc3\xa4lisesti arvokkaan geologisen perinn\xc3\xb6n lis\xc3\xa4ksi kulttuurin ja el\xc3\xa4v\xc3\xa4n luonnon arvoja sek\xc3\xa4 aktiivista toimintaa paikallisyhteis\xc3\xb6ns\xc3\xa4 hyv\xc3\xa4ksi. Geopark-verkoston j\xc3\xa4senalueet arvioidaan uudelleen nelj\xc3\xa4n vuoden v\xc3\xa4lein, mik\xc3\xa4li alue ei en\xc3\xa4\xc3\xa4 t\xc3\xa4yt\xc3\xa4 verkoston kriteerej\xc3\xa4 se voi menett\xc3\xa4\xc3\xa4 j\xc3\xa4senyytens\xc3\xa4._NEWLINE_Geopark-verkoston tavoitteena on, ett\xc3\xa4 kaikissa maissa, joissa sill\xc3\xa4 on j\xc3\xa4senalueita, olisi my\xc3\xb6s kansallinen Geopark-toimikunta. Suomen Geopark-toimikunta on perustettu maaliskuussa 2013. Suomen Geopark-toimikunnan muodostavat Geologian tutkimuskeskuksen, Ymp\xc3\xa4rist\xc3\xb6ministeri\xc3\xb6n, Mets\xc3\xa4hallituksen, Matkailun edist\xc3\xa4miskeskuksen sek\xc3\xa4 Rokua Geoparkin edustajat. Toimikunnassa on lis\xc3\xa4ksi Suomen Unesco-toimikunnan edustus. Toimikuntien teht\xc3\xa4v\xc3\xa4n\xc3\xa4 on ohjata Geopark-toiminnan kehittymist\xc3\xa4 ja tarjota neuvontaa uusille j\xc3\xa4seniksi pyrkiville alueille.\n_START_SECTION_\nSuomalaiset Geopark-kohteet\n_START_PARAGRAPH_\nSuomen toistaiseksi ainoa Unesco Global Geopark on Pohjois-Pohjanmaan ja Kainuun maakuntien alueella sijaitseva Rokua Geopark. Rokua Geopark koostuu Rokuan harju- ja dyynialueesta, Oulujokilaaksosta sek\xc3\xa4 Ouluj\xc3\xa4rvest\xc3\xa4. Rokua Geoparkin teema on j\xc3\xa4\xc3\xa4kausi, jonka j\xc3\xa4ljet ovat alueella erinomaisen havainnollisesti n\xc3\xa4ht\xc3\xa4viss\xc3\xa4. Rokua Geopark on maailman pohjoisin Geopark._NEWLINE_Rokua Geoparkin hallinnoinnista vastaavat yhteisesti Utaj\xc3\xa4rven, Muhoksen ja Vaalan kunnat, Rokuan Terveys- ja Kuntouttamiss\xc3\xa4\xc3\xa4ti\xc3\xb6 sek\xc3\xa4 Mets\xc3\xa4hallitus. Rokuan j\xc3\xa4senyyshakemus hyv\xc3\xa4ksyttiin lokakuun 1. p\xc3\xa4iv\xc3\xa4n\xc3\xa4 2010._NEWLINE_Suomessa on meneill\xc3\xa4\xc3\xa4n useita projekteja, jotka t\xc3\xa4ht\xc3\xa4\xc3\xa4v\xc3\xa4t Geopark-j\xc3\xa4senyyteen. Projekteja ovat muun muassa Saimaa Geopark , Karelia Geopark , Lauhanvuori Geopark , Salpaussel\xc3\xa4n Geopark  sek\xc3\xa4 Lappaj\xc3\xa4rvi Geopark -projekti.'